《和舒伯源梅花韵 其三》
宋代·李正民

叶落千林景最宜，天教姑射露冰肌。轻明素粉初匀后，浅淡娇黄半吐时。

青女有情来慰藉，姮娥着意借嘘吹。不须驿使传消息，看尽南枝与北枝。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。